CELEX: C2004/179/22
Language: et
Date: 2004-07-10 00:00:00
Title: Kohtuasi T-152/04: Hagi, mille GRAFTECH INTERNATIONAL LTD. esitas 26. aprillil 2004 Euroopa Ühenduste Komisjoni vastu

10.7.2004   
            
            
               ET
            
            
               Euroopa Liidu Teataja
            
            
               C 179/11
            
         
      HAGI, mille GRAFTECH INTERNATIONAL LTD. esitas 26. aprillil 2004 Euroopa Ühenduste Komisjoni vastu
   (Kohtuasi T-152/04)
   (2004/C 179/22)
   Kohtuasja menetluse keel: inglise keel
   Euroopa Ühenduste Esimese Astme Kohtule on esitanud 26. aprillil 2004 hagi Euroopa Ühenduste Komisjoni vastu GRAFTECH INTERNATIONAL LTD., asukoht Wilmington, Delaware (Ameerika Ühendriigid), keda esindavad K. P. E. Lasok QC ja Brian Hartnett Barristers, kes on valinud endale kohtudokumentide kättetoimetamise aadressi Luksemburgis.
   Hageja palub esimese astme kohtul:
   
               —
            
            
               tühistada vaidlustatud otsus,
            
         
               —
            
            
               teise võimalusena muuta vaidlustatud otsust kohtu täielikku pädevust kasutades ja rakendada intressimäära 8,04 % alles alates 30. septembrist 2003 või vähendada intressimäära,
            
         
               —
            
            
               jätta kohtukulud komisjoni kanda.
            
         Õiguslikud alused ja peamised argumendid
   Hagi käsitleb komisjoni 17. veebruari 2004. aasta kirjas sisaldunud otsust, millega komisjon kohustas hagejat maksma komisjoni 18. juuli 2001. aasta otsusega (1) määratud trahvisummalt 6,04 %-lise intressi asemel 8,04 %-list intressi.
   Hageja väidab, et komisjon on toiminud õigusvastaselt, rakendades kahest võimalikust intressimäärast kõrgeimat. Hageja väite kohaselt tuleneb viivitus trahvi tasumisel või piisava finantsgarantii andmisel sellest, et komisjon tunnistas, et hageja ei suuda trahvi tasuda, ja sellest, et pooled püüdsid saavutada kokkulepet selle kohta, milline oleks piisav finantsgarantii. Hageja väidab, et arvestades tema otsust esitada kaebus trahvi määramise otsuse peale ning heas usus peetud läbirääkimiste laadi ja sisu, ei saa teda pidada kohustusi rikkunud pooleks.
   Veel väidab hageja, et komisjon rikkus määruse 2342/2002 (2) artikli 86 lõiget 5.
   Hageja väidab, et komisjoni käitumine võimaldas hagejal õigustatult eeldada, et rakendatakse intressimäära 6,04 %.
   Hageja tugineb sellele, et on rikutud head haldustava, sest komisjon ei suutnud kokkuleppele jõuda piisava finantsgarantii vormis. Lisaks viitab hageja ka sellele, et komisjon ei andnud selgesõnaliselt teada, et läbirääkimiste perioodil rakendatakse kõrgemat intressimäära.
   Lõpetuseks väidab hageja, et vaidlustatud otsus on ebaproportsionaalne. Vastavalt hageja seisukohale on viivitusintressi õigustatud eesmärk ära hoida viivitamist, mitte karistada heas usus peetud läbirääkimiste eest, mida komisjon vabatahtlikult alustas ja jätkas vastavalt oma töötempole.
   
      (1)  2002/271/EÜ: komisjoni 18. juuli 2001. aasta otsus EÜ asutamislepingu artikli 81 ja Euroopa Majanduspiirkonna lepingu artikli 53 alusel toimuva menetluse kohta – Asi COMP/E-1/36.490 – grafiitelektroodid (EÜT 2002 L 100, lk 1).
   
      (2)  Komisjoni 23. detsembri 2002. aasta määrus (EÜ, Euratom) nr 2342/2002, millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad (EÜT L 357, lk 1).